Region Ministrativa Speciala de Sinuiju

La Region Ministrativa Special de Sinuiju (신의주 특별 행정구 in corean) a l'è stada un'unità ministrativa progetada de la Corea del Nord che la gh'haveva de havégh un nivell pussee volt de autogoverno, compagn de quell di region omoneme de la China.

 Storia 
Del 2001 el Kim Jong-il l'heva visitad Shanghai, indova che i ofizziai chines gh'hann fad vedé i resultad de la reforma economega, e 'l resta impressionad, tant che ghe dis al Jiang Zemin che i politeghe de vertura e de reforma eren giuste e hann fonzionad. Ghe interessaven soratut i serre, che podeven vesser una soluzzion ai famine che colpiven el paes, e 'l se fa meter in contat cont el so costrutor, l'imprenditor sino-olandes Yang Bin.

El Yang el se mostra vert a l'esportazzion del so lavorà in Corea del Nord e i ofizziai del Partid di Lavorent, a sginer 2001, ghe parlen de la zona economega che gh'era a Rason e de comè l'è che l'era andada mal e ghe insubissen de collaborà a un proget compagn. Dopo un poo de temp el Yang el se met a disposizzion, a pat de slargà la zona, de 27 a 82 km2 e de fà no una zona economega special ma una vera region ministrativa speciala compagna de Hong Kong e Macao, che al temp eren tornade de un quaj ann sota Pechin in bas al principi un Paes, du sistema e eren i cità pussee siore del Paes.

Al principi i ofizziai de Pyongiang eren scetegh, ma infin inn stad d'acordi, soratut a pensà al facc che i investidor internazzionai cognosseven sgiamò el sistema di region ministrative speciai de la China: el s'è sernid de fà una region cont una soa Lesg fondamental, bandera e passaport che la saria durada per cinquant'agn. El pian del Yang el vedeva una cità compagna de Shenzhen, cont el mandà via la pupart de la popolazzion local, de sostituì con sgent con di bone competenze ministrative e de lavorà, e de fà su ancamò con di gratacei, palazzon e fabreghe moderne, e la Lesg fondamentala la saria stata ispirada a quelle chines, cont el jut de avocat de Hong Kong e Macao, verta anca ai sud-corean e cont el dollar american 'me valuta.

Del 2002 l'Assemblea Suprema del Popol la dà foeura quella Lesg chi e la nomina el Yang Bin 'me so governador e la saria vegnuda in vigor el 30 de setember, ma l'è minga ativada per quella data perchè la Corea del Nord l'haveva minga fornid la barrera per spartì la region del rest del paes e gh'era anca la question che la lesg in su la nazzionalità l'era quella del governo central, che la recognosseva minga el passaport sudcorean, e donca se doveva fà un ducument aposta compagn del permess per i compatriota de Taiwan.

Prima de podé ciapà el so incaregh, el 4 de otover, el Yang a l'è arestad de la polizzia chinesa, cusad de vari riat finanziari, e l'è condanad a desdot agn de preson: Pyongyang el met la region sota un comitad publegh e, in di facc, i pian se fermen.

 Sistema politegh 
La lesg fondamentala la prevedeva che la region la fuss autonoma del governo central foeura che per quell che revarda la defesa, la citadinanza e i afar esterni. La region la gh'havaria havud un so governador, un so concili legislativ, vert ai nordcorean e ai forester resident, e un sistema giudizziari autonom.

 Riferiment 
La lesg fondamentala
Sinuiju City: Big Plans, Little Progress
The Basic Law of the Sinuiju Special Administrative Region: A Happy Medium Between the DPRK Constitution and Hong Kong Basic Law

 Vos corelade 
Zona economega special de Rason
Region Industriala de Kaesong

Categoria:Corea del Nord